**Litér Község Önkormányzat Képviselő-testületének**

**………./2018. (………..) önkormányzati rendelete**

**a környezetvédelem helyi szabályairól**

Litér Község Önkormányzata Képviselő-testülete, az Alaptörvény 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX törvény 13. § (1) bekezdés 19. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 46. § (1) bekezdés c) pontjában, és 48. § (4) bekezdés b) pontjában kapott felhatalmazás alapján, a Veszprém Megyei Kormányhivatal Veszprémi Járási Hivatal Környezetvédelmi és Természetvédelmi Főosztálya véleményének kikérésével az alábbiakat rendeli el:

**1. Általános rendelkezések**

1. § (1) A rendelet tárgyi hatálya levegőtisztaság-védelem szempontjából kiterjed a mezőgazdasági termelés során keletkező növényi hulladék, valamint avar és kerti hulladék égetésével kapcsolatos levegőtisztaság-védelmi szabályokra, továbbá a porképző és bűzös anyagokra.

(2) A rendelet tárgyi hatálya zaj- és rezgésvédelem szempontjából kiterjed minden természetes és jogi személyre, jogi személyiséggel nem rendelkező szervezetre, melyek állandó vagy ideiglenes jelleggel Litér közigazgatási területén megtartott közterületi rendezvények során, valamint mozgó zajforrások üzemeltetése során olyan tevékenységet végeznek, amely környezeti zajt okoz vagy okozhat, kiterjed továbbá minden magánszemélyre, aki állandó vagy ideiglenes jelleggel a település közigazgatási területén tartózkodik és zavaró hatású vagy veszélyes mértékű környezeti zajterhelést okoz.

(3) A rendelet hatálya zaj- és rezgésvédelmi szempontból nem terjed ki:

a) a gyülekezési jogról szóló törvény hatálya alá tartozó rendezvényekre, és

b) a választási eljárásról szóló törvény hatálya alá tartozó gyűlések során végzett tevékenységekre, és

c) a vallási tevékenység végzésére, és

d) az egészségügyi mentés, tűzoltási feladatok, bűnüldöző tevékenység és műszaki mentés által keltett zajra, továbbá természeti csapás elhárítása érdekében végzett tevékenységből származó zajra.

(4) A (2) bekezdésben meghatározott zajforrásoktól származó környezeti zajterhelés nem haladhatja meg a környezeti zaj- és rezgésterhelési határértékek megállapításáról szóló 27/2008. (XII. 3.) KvVM-EüM együttes rendeletben előírt határértékeket.

2.§ (1) A rendelet alkalmazásában

a) a környezeti zaj és rezgésvédelem egyes szabályairól szóló 284/2007. (X. 29.) Korm. rendelet (a továbbiakban: Kormányrendelet) 2. §-ában meghatározott fogalmakat kell alkalmazni,

b) a magánszemélyek háztartási igényeit kielégítő tevékenység: olyan háztartáson belüli, zajhatást okozó tevékenység, amely alkalmas mások nyugalmának megzavarására (zenélés, zenehallgatás, sporttevékenység, játék, kertekben a kertépítéssel és fenntartással kapcsolatos tevékenységet, úgymint fűnyírás, motoros fakivágás, motoros permetező, kerti traktor, kapálógép használata, favágás, fűrészelés, lakásfelújítással kapcsolatos tevékenységek – fúrás, vésés, kalapálás -, kerti összejövetelek, családi rendezvények tartása, pirotechnikai eszközök használata, egyéb hobby tevékenység),

c) avar: lehullott falomb,

d) hangosító berendezés: bármely hangszóró vagy műsorforrás, beleértve ebbe az élő zene, élő műsor szolgáltatására alkalmas eszközt, berendezést is,

e) kerti hulladék: minden hasznosításra alkalmatlan, kertben termő növények maradványai (gally, nyesedék, kaszálék, gyökérmaradvány, gyümölcs, elszáradt növény, gyom, egyéb növényi maradvány),

f) közterület: minden olyan állami vagy önkormányzati tulajdonban álló földterület, amelyet a rendeltetésének megfelelően bárki használhat, és az ingatlan-nyilvántartás ekként tart nyilván,

g) rendezvény: szervezett formában, meghatározott célból (sport, művészeti, tudományos, közművelődési stb), helyen és időben tartott esemény,

h) nappali időszak: 06 és 22 óra közötti időtartam,

i) éjszakai időszak: 22 és 06 óra közötti időtartam.

**2. Avar és kerti hulladék égetésének szabályai**

3.§ (1) Az egészséges, kórokozóktól és kártevőktől mentes avar és kerti hulladék (a továbbiakban együtt: kerti hulladék) ártalmatlanításáról elsősorban komposztálással kell gondoskodni.

(2) Az ártalmatlanítás történhet a szervezett szemétszállítás keretében történő elszállítással is (zöldhulladék begyűjtése).

(3) Tilos az égetés a hatóságilag elrendelt általános tűzgyújtási tilalom időszakában, melynek esetén az ártalmatlanítás kizárólag az (1) és (2) bekezdésekben megjelölt módon történhet.

(4) Az (1) bekezdésben meghatározott növényi hulladék csak száraz állapotban égethető el.

(5) A kerti hulladék égetése 18. életévét betöltött cselekvőképes személy által, vagy felügyelete mellett végezhető a hatályos Országos Tűzvédelmi Szabályzatban foglaltak betartásával.

(6) Tilos az égetés erősen párás, ködös időben, és erős szél esetén.

(7) Kerti hulladékot október 1. és április 30. között, szélcsendes időben:

a) hétfőtől péntekig 1700-2000 óra között, és

b) szombaton 1700 órától 20 00 óráig

lehet égetni.

(8) A település teljes közigazgatási területén vasárnap és ünnepnap tilos a kerti hulladék égetése.

(9) Tilos az égetés szociális, egészségügyi, oktatási, kulturális és sport intézmények 100 méteres körzetében azok működési ideje alatt, valamint az egyházi és vallási rendeltetésű ingatlanok 100 méteres körzetében az egyházi szertartások, rendezvények ideje alatt.

4. § (1) Égetni csak megfelelően kialakított helyen, vagyoni és személyi biztonságot nem veszélyeztető módon, cselekvőképes, nagykorú személy felügyelete mellett, a tűzoltásra megfelelő eszközök biztosításával lehet. A tűzrakó helyet az épülettől vagy egyéb éghető anyagtól legalább 5 méter távolságra kell kialakítani.

(2) Az égetést úgy kell végezni, hogy a környezetet erősen zavaró, ingerlő hatása (füst, bűz, pernye, hőterhelés) ne álljon fenn, tűz- és robbanásveszélyt ne jelentsen, az emberi egészséget ne veszélyeztesse, a környezetben levő zöld növényeket, fát, bokrot ne károsítsa, vagyoni és környezeti kárt ne okozzon. Amennyiben az égetéssel járó hatásokat felerősítő időjárási körülmény alakul ki, az égetést azonnal be kell fejezni.

(3) A füstképződés csökkentése érdekében a kerti hulladékot előzetesen szikkasztani, szárítani kell, és az eltüzelés csak folyamatosan, kis adagokban történhet.

(4) Az égetendő hulladék nem lehet szennyezett, vegyi anyaggal kezelt, nem tartalmazhat továbbá kommunális, vagy ipari eredetű hulladékot (műanyagot, gumit, vegyszert, festéket és ezek maradékait).

(5) Az égetés folyamatának gyorsítására éghető folyadékot, légszennyező vagy bűzös anyagot tilos alkalmazni.

(6) A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, és a tűz eloltható.

(7) Az égetés befejezésével a tüzet el kell oltani, és meg kell győződni róla, hogy elhamvadt, továbbá meg kell szüntetni a parázslást.

(8) A szabadban tüzet vagy üzemelő tüzelőberendezést őrizetlenül hagyni tilos.

**3. A háztartási tevékenységgel okozott légszennyezésre vonatkozó szabályok**

5. § (1) Az egyedi fűtéssel rendelkező épületekben, építményekben a megfelelően karbantartott tüzelőberendezésekben csak az arra a berendezésre engedélyezett, kereskedelmi forgalomban is megvásárolható tüzelőanyagot, valamint a háztartásban keletkező kezeletlen fa- és papírhulladékot szabad égetni.

(2) A tüzelőanyag ipari hulladékot, műanyagot, gumit, vegyszert, festékmaradékot, veszélyes anyagokat tartalmazó hulladékot, állati eredetű hulladékot és egyéb, az egészségre ártalmas anyagokat tartalmazó hulladékot nem tartalmazhat.

**4. Porképző és bűzös anyagok kezelésére vonatkozó szabályok**

6. § (1) Porképző vagy könnyen lesodródó anyagokat csak rögzített ponyvával letakarva
– porképző anyagoknál nedvesített állapotban – szabad szállítani.

(2) Építésnél, tatarozásnál, bontásnál és az úttest, vagy egyéb közterület (járda, árok, lépcső, stb.) felbontásánál keletkező por terjedésének megakadályozására a felületeket vízzel kell nedvesíteni.

(3) Bűzös anyagot csak légmentesen lezárt tartályban szabad szállítani.

(4) A keletkező por képződésének megakadályozása érdekében biztosítani kell, hogy a fedetlen talajterületek növényzettel borítottak legyenek. Az építési területek végleges rendezését és parkosítását az építkezés befejezésével együtt kell biztosítani.

**5. Gyomok és allergén növények elleni védekezési szabályok**

7.§ (1) Az egyes ingatlanterületek gyom és allergiát okozó növényektől (főleg parlagfű)
 mentes gondozása, fűnyírása a tulajdonos, illetve a használó kötelessége.

(2) A parlagfű irtásáról – virágzás előtt – az időjárástól függő gyakorisággal kell gondoskodni.

(3) A területen található parlagfű gyomirtását a lehetséges eszközök (mechanikus, vegyszer) illetve engedélyezett készítmények felhasználásával kell elvégezni.

**6. Zaj- és rezgésvédelmi rendelkezések**

8. § (1) A település belterületén magánszemélyek háztartási igényeit kielégítő zajjal járó tevékenységet folytatni 21 órától 08 óráig tilos, kivéve az azonnali hibaelhárítás érdekében szükséges munkavégzést.

(2) Este 22 órától reggel 08 óráig a szabadban vagy közterületre irányuló nyitott ablakú helyiségben a csendet hangos énekléssel, zenével, hangszerrel, továbbá más módon megzavarni tilos, kivéve az önkormányzat által szervezett rendezvényeket.

(3) Tilos indokolatlanul a nehézgépjárművek motorjának járatása, gépkocsik, motorkerékpárok motorjának túráztatása, feltúráztatott motorral való járatása.

(4) A kerti összejövetelek és családi rendezvények megtartásakor fokozott figyelemmel kell lenni a szomszédok nyugalmának biztosítására.

(5) Közterületi rendezvény keretében, vagy lakóépületek udvarán családi rendezvény esetén pirotechnikai terméket 22 óráig lehet felhasználni, alkalmanként legfeljebb 30 percig terjedő időtartamra. Kivételt képez ez alól az Önkormányzat által szervezett tüzijáték időpontja és időtartama, valamint a december 31-i nap.

9. § (1) Vendéglátó egységhez tartozó terasz és kerthelyiségben hangosító berendezés működtetése az éjszakai időszakban tilos.

(2) A kerthelyiségben, szabadtéren, zárt térben történő hangosító berendezés üzemeltetésére és zeneszolgáltatásra a környezeti zaj- és rezgésterhelési határértékek megállapításáról szóló 27/2008. (XII.3.) KvVM-EüM együttes rendeletében foglaltak betartása kötelező.

(3) Alkalmi, közterületi rendezvény – mely a település életében jelentős esemény – esetén a jegyző felmentést adhat az (1) bekezdésben foglaltak alól.

(4) Zárt térben hangosító berendezést működtető vendéglátó egység 22 óra után – a terhelési határérték teljesülésén túl – csak zsilipelt (egy ajtó mindig csukott) rendszerű bejárati ajtóval és csukott ablakokkal működhet.

(5) A község területén hirdetési célokra alkalmazott mobil hangosító berendezés 09 óra és 13 óra között, valamint 15 és 18 óra között üzemeltethető, kivéve, ha a hirdetés közérdekű célokat szolgál.

(6) Mobil hangosító berendezés álló helyzetű járművön nem üzemeltethető.

10. § Építési telken, valamint egyéb ingatlanon zajjal járó építési, bontási, szerelési vagy kivitelezési tevékenység hétköznap 07 és 19 óra között, vasárnap és ünnepnapokon 08 és 18 óra között végezhető. Kivételt képeznek a közvetlen balesetet és életveszélyt megszüntető, elhárító tevékenységek.

11. § (1) A 8-10. §-ba foglalt előírások teljesülését a Litéri Közös Önkormányzati Hivatal erre felhatalmazott ügyintézői a helyszínen ellenőrzik.

(2) A Litéri Közös Önkormányzati Hivatal jegyzője azonnali hatállyal megtiltja az engedély nélküli vagy az engedélytől eltérő zajkibocsátási tevékenységet.

**7. Víz és Földvédelem**

12.§ (1) Természetes vízfolyásba, nyílt vízbe hulladékot juttatni, vagy szennyezett vizet bevezetni tilos.

(2) A zárt csapadékvíz-elvezető, illetve nyílt árokban, vízfolyásban a természetes vizek elfolyását gátolni tilos.

(3) A szennyvízelvezetést közcsatornára történő rákötéssel kell megoldani, illetve a közcsatorna kiépítéséig a szennyvizek vízzáró gyűjtőbe történő elhelyezéséről gondoskodni kell.

(4) Tilos ingatlanok, intézmények, üzemek szennyvizét, illetve egyéb szennyezést, vagy mérgező anyagot nyílt felszínű, illetve zárt csapadékvíz elvezető csatornába, vízfolyásba, üzemelő vagy használaton kívül lévő kútba, illetve bármilyen módon a talajba juttatni.

(5) A közigazgatási területen lévő és más közigazgatási területről áthúzódó vízbázisok védelmét biztosítani kell.

(6) A közigazgatási területen létesülő, illetve meglévő vendéglátó, egészségügyi és szociális, továbbá ipari jellegű épületeknél a keletkező szennyvizek előkezeléséről úgy kell gondoskodni, hogy az előtisztított szennyvíz minősége a vonatkozó jogszabályi előírásoknak megfeleljen

13.§ (1) Amennyiben a település területén feltöltésre kerül sor, ahhoz csak olyan talaj, illetve föld használható, amely nem veszélyezteti a felszíni és felszín alatti vizek minőségét.

(2) Azokon a területeken, ahol gépjármű és gyalogos forgalom nincs, törekedni kell, hogy a felszín legalább füvesített legyen, és az ne vízzáró módon kerüljön lefedésre.

**8. Zöldterületek fenntartása és kezelése**

14.§ (1) A község területén lévő zöldfelületek, valamint növényzet ápolásáról és az idényszerű növényvédelmi munkálatok elvégzéséről a tulajdonosok kötelesek gondoskodni.

(2) A község területén lévő közhasználati parkok építéséről, felújításáról, fenntartásáról, gondozásáról és ápolásáról az önkormányzat gondoskodik.

15.§ (1) Tilos a közparkok területére gépkocsival behajtani és parkolni!

(2) Közterületen csak maximum 1,5 t teherbírású, nem légfékes üzemű gépjárművek parkolhatnak. Az ettől nagyobb gépjárművek parkolása csak saját ingatlanon vagy kijelölt parkolóhelyen történhet.

(3) Tilos a közterületen lévő fákról az ingatlantulajdonos engedélye nélkül a növényi részek (virágok, levél, termés, stb.) szedése, a fák megcsonkítása. Tilos az élő fára plakát kiragasztása és kiszegezése.

(4) A játszótereket, és a hozzá tartozó zöldterületeket a 14 éven aluli gyermekek használhatják, illetve azok zavarása nélkül a 14 éven felüli személyek is használhatják. A 6 éven aluli gyermek a játszóteret csak kísérő felügyeletében használhatja.

(5) Tilos a közhasználatú és egyéb zöldterületen, valamennyi közkifolyónál, kútnál járművet mosni.

16.§ (1) Tilos a közterületen, külterületen a fákat indokolatlanul, a fa pusztulását elősegítő módon megcsonkítani.

(2) A fák kivágása közterületen és magánterületen is engedélyhez kötött, az engedélyben új telepítés előírható (346/2008. (XII.30. Korm.rend.).

17.§ (1) A telek határánál csak olyan növényzet telepíthető, mely a szomszéd építményeinek és kerítésének karbantartását nem akadályozza, állagát nem rontja.

(2) Köteles minden tulajdonos, üzemeltető a tulajdonában lévő területen a közlekedést akadályozó (járda és úttest fölé nyúló) faágak, bokrok gondozását, nyesését elvégezni.

18.§ A telken a telepítendő növényzetek esetén be kell tartani a legkisebb ültetési (telepítési) távolságot az alábbiakban meghatározott módon:

a) szőlő, valamint 3 m-nél magasabbra nem növő gyümölcs-és egyéb bokor (élősövény) esetében 1 méter,

b) a 3 méternél magasabbra nem növő gyümölcs-és egyéb fa esetében 1,5 méter,

c) a 3 méternél magasabbra növő gyümölcs –és egyéb fa, valamint gyümölcs és egyéb bokor (élősövény) esetében 2,5 méter.

**9. Záró rendelkezések**

19. § (1) A rendelet a kihirdetését követő nap lép hatályba.

(2) Hatályát veszti Litér Község Önkormányzata Képviselő-testületének a környezetvédelemről szóló 19/2001. (VI.29.) rendelete.

 Szedlák Attila Bencze Éva

 polgármester jegyző